Een dood, 2 beseer toe motor rolFoto: Netcare 911 ŉ Vrou is dood en twee ander mense beseer toe ŉ motor Sondagmiddag op die R21 by Witfontein, naby Kempton Park, gerol het. Shawn Herbst, woordvoerder van Netcare 911, sê paramedici is omstreeks 12:15 na die toneel ontbied. Die bestuurder van die voertuig het vermoedelik beheer oor die motor verloor, waarna dit gerol en op sy dak langs die pad beland het. “ŉ Vrou wat vermoedelik op die agtersitplek van die motor was, het in die ongeluk gesterf. ŉ Man, glo die bestuurder, het matige beserings opgedoen, terwyl ŉ vrou in die passasiersitplek ernstig beseer is,” het Herbst gesê. Die beseerdes is op die toneel behandel voordat hulle na ŉ hospitaal gehaas vir verdere behandeling. Die ongeluk word deur die polisie ondersoek.